אלכס דנציג

אלכסנדר (אלכס) דנציג (בפולנית: Alexander (Alex) Dancyg; 21 ביולי 1948 – 2024) היה היסטוריון ישראלי יליד פולין<ref></ref>, מחנך ביד ושם, חקלאי ותומך פעיל בדיאלוג פולני-יהודי. דנציג היה חבר קיבוץ ניר עוז ונחטף במהלך הטבח בניר עוז במתקפת הפתע על ישראל. לאחר 9 חודשים בשבי ב-22 ביולי 2024 הודיע צה"ל כי דנציג אינו בחיים נטען כי מותו אירע בזמן פעולת צה"ל בח'אן יונס. גופתו חולצה והושבה לישראל ב-20 באוגוסט 2024.

== ביוגרפיה ==
דנציג נולד בוורשה שבפולין בשנת 1948 להורים ניצולי שואה. צאצא ישיר לרב אברהם דנציג מחבר הספר חיי אדם<ref></ref>. בשנת 1957 עלו הוא ומשפחתו ארצה. הצטרף לתנועת הנוער השומר הצעיר, ושירת בצבא הגנה לישראל. הוא קיבל תואר בהיסטוריה, והקים משפחה בקיבוץ ניר עוז.

בשנת 1986 ביקר דנציג במחנה הריכוז וההשמדה אושוויץ והחל לפעול בחינוך בנושא השואה והיחסים הסבוכים שבין פולין והיהודים.

בשנת 1990 החל לעבוד עם משרד החינוך ויד ושם בהכשרת מדריכי מסע בני נוער לפולין. דנציג הכשיר מאות מדריכים, והשפעתו על תחום המסעות לפולין הייתה גדולה. דגשי החינוך שלו כללו את העולם היהודי שהתקיים בפולין לפני השואה, את תרבות פולין, כיבוש פולין בידי הגרמנים, ואת רצח העם שעברו שלושה מיליון פולנים קתולים בידי הנאצים במלחמת העולם השנייה. עבודתו ביד ושם כללה גם הרצאות ומפגשים עם אנשי חינוך, כמרים וסטודנטים מפולין ומישראל, בהם קז'ימייז' סמולן.

דנציג הוביל תוכנית שבמסגרתה תלמידים מ-120 בתי ספר ישראליים ופולניים נפגשו אלה עם אלה במהלך טיולי בתי ספר ישראליים לפולין.

== החטיפה לעזה ומותו ==
ציור קיר בוורשה המציג את אלכס כחלק מקמפיין שקרא לשחרורו, אוקטובר 2023
ב-7 באוקטובר 2023, עם תחילת מתקפת הפתע על ישראל ומלחמת חרבות ברזל נחטף דנציג על ידי מחבלי חמאס מקיבוץ ניר עוז. התכתובת האחרונה לפני החטיפה היה הודעת טקסט ששלח לבנו יובל, בערך ב-8:30 בבוקר, ובה סיפר דנציג על המצב בקיבוץ.

אחת החטופות שהייתה איתו סיפרה שהוא העביר לשאר החטופים השוהים איתו הרצאות בנושאים היסטוריים בשבי.

בנו ונכדיו של דנציג שרדו את המתקפה כשהסתתרו במקלט. גרושתו החזיקה את דלת הממ"ד סגורה במשך שבע שעות, והגנה על עצמה ועל שלושת נכדיה.

ציורי קיר עם ההאשטאג "StandWithAlex" צוירו בוורשה כחלק מקמפיין שנועד ליצור לחץ לשחרורו.

ב-22 ביולי 2024 הודיע צה"ל כי דנציג אינו בין החיים וגופתו מוחזקת בידי ארגון הטרור חמאס.

ב-20 באוגוסט 2024 הודיע צה"ל כי גופתו של דנציג הושבה ארצה, יחד עם חמש גופות נוספות, ביניהן זו של הפסל חיים פרי.

==חיים אישיים==
לדנציג 4 ילדים ו-13 נכדים ונכדות.

== פרסים ==
* ב-2013 אות כבוד של קרן התרבות הפולנית.
* פרס ועדת החינוך הלאומית - אות הכבוד הגבוה ביותר של משרד החינוך הפולני
* צלב הכבוד מכסף (Cross of Merit) מנשיא פולין לך קצ'ינסקי.
* כאיש מחלקת ההדרכה בתנועת השומר הצעיר זכה בפרס שר החינוך עם שותפיו מבני עקיבא על שיתוף פעולה בין שתי התנועות, על תוכנית חינוכית משותפת שכללה חוג לימוד משותף ומפגשים עם ההנהגות והחניכים בסניפים.

== ספרים ==
* מדריך למסייר בווארשה (2005, בשיתוף עם בתיה דביר), הוצאת מורשת
* מדריך למסייר בקרקוב (2003), הוצאת מורשת
* מדריך למסייר בלובלין (2008, בשיתוף עם בתיה דביר), הוצאת מורשת
* מדריך למסייר בלודז' וסביבתה (2014, בשיתוף עם בתיה דביר), הוצאת מורשת
* מדריך למסייר בגליציה (2016, בשיתוף עם בתיה דביר), הוצאת מורשת
* מדריך למסייר בביאליסטוק, פלוצק, טורון, פוזנן (2018, בשיתוף עם בתיה דביר), הוצאת מורשת

== קישורים חיצוניים ==

* [https://teatrnn.pl/lexicon/articles/alex-dancyg-1948/ קורות חייו של אלכס דנציג] 
* [https://www.yadvashem.org/he/press-release/22-july-2024-10-02.html על אלכס דנציג באתר יד ושם]
* ד"ר נתנאל פישר. [https://www.inn.co.il/news/646815 לבנות סיפור משותף: מה שלמדתי מאלכס דנציג]. אתר [https://www.inn.co.il/ ערוץ 7]. 27.08.2024

== הערות שוליים ==

קטגוריה:יד ושם: אישים
קטגוריה:ישראלים ילידי פולין
קטגוריה:בוגרי השומר הצעיר
קטגוריה:היסטוריונים יהודים
קטגוריה:חוקרי השואה ישראלים
קטגוריה:ניר עוז: אישים
קטגוריה:בני ערובה וחטופים במתקפת הפתע על ישראל
קטגוריה:הטבח בניר עוז
קטגוריה:חללי מלחמת חרבות ברזל
קטגוריה:עולים בשנות ה-1950
קטגוריה:ישראלים שנולדו ב-1948
קטגוריה:ישראלים שנפטרו ב-2024